title: 2013/602/EU: Sklep Evropskega parlamenta z dne 17. aprila 2013 o razrešnici glede izvrševanja proračuna Evropske fundacije za izboljšanje življenjskih in delovnih razmer za proračunsko leto 2011#Resolucija Evropskega parlamenta z dne 17. aprila 2013 s pripombami, ki so del sklepa o razrešnici glede izvrševanja proračuna Evropske fundacije za izboljšanje življenjskih in delovnih razmer za proračunsko leto 2011

text:
               16.11.2013

               SL

               Uradni list Evropske unije

               L 308/303

         SKLEP EVROPSKEGA PARLAMENTA
   z dne 17. aprila 2013
   o razrešnici glede izvrševanja proračuna Evropske fundacije za izboljšanje življenjskih in delovnih razmer za proračunsko leto 2011
   (2013/602/EU)
   EVROPSKI PARLAMENT,

               —

               ob upoštevanju končnih letnih računovodskih izkazov Evropske fundacije za izboljšanje življenjskih in delovnih razmer za proračunsko leto 2011,

               —

               ob upoštevanju poročila Računskega sodišča o letnih računovodskih izkazih Evropske fundacije za izboljšanje življenjskih in delovnih razmer za proračunsko leto 2011, skupaj z odgovori Fundacije (1),

               —

               ob upoštevanju priporočila Sveta z dne 12. februarja 2013 (05753/2013 – C7-0041/2013),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

               —

               ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208 Uredbe,

               —

               ob upoštevanju Uredbe (EGS) št. 1365/75 Sveta z dne 26. maja 1975 o ustanovitvi Evropske fundacije za izboljšanje življenjskih in delovnih razmer (4), zlasti člena 16 Uredbe,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (5), zlasti člena 94 Uredbe,

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor in mnenja Odbora za zaposlovanje in socialne zadeve (A7-0067/2013),

               1.

               podeli razrešnico direktorju Evropske fundacije za izboljšanje življenjskih in delovnih razmer glede izvrševanja proračuna fundacije za proračunsko leto 2011;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje direktorju Evropske fundacije za izboljšanje življenjskih in delovnih razmer, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 388, 15.12.2012, str. 174.

      (2)  UL L 248, 16.9.2002, str. 1.

      (3)  UL L 298, 26.10.2012, str. 1.

      (4)  UL L 139, 30.5.1975, str. 1.

      (5)  UL L 357, 31.12.2002, str. 72.

      RESOLUCIJA EVROPSKEGA PARLAMENTA
      z dne 17. aprila 2013
      s pripombami, ki so del sklepa o razrešnici glede izvrševanja proračuna Evropske fundacije za izboljšanje življenjskih in delovnih razmer za proračunsko leto 2011
      EVROPSKI PARLAMENT,

                  —

                  ob upoštevanju končnih letnih računovodskih izkazov Evropske fundacije za izboljšanje življenjskih in delovnih razmer za proračunsko leto 2011,

                  —

                  ob upoštevanju poročila Računskega sodišča o letnih računovodskih izkazih Evropske fundacije za izboljšanje življenjskih in delovnih razmer za proračunsko leto 2011, skupaj z odgovori fundacije (1),

                  —

                  ob upoštevanju priporočila Sveta z dne 12. februarja 2013 (05753/2013 – C7-0041/2013),

                  —

                  ob upoštevanju člena 319 Pogodbe o delovanju Evropske unije,

                  —

                  ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

                  —

                  ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208 Uredbe,

                  —

                  ob upoštevanju Uredbe (EGS) št. 1365/75 Sveta z dne 26. maja 1975 o ustanovitvi Evropske fundacije za izboljšanje življenjskih in delovnih razmer (4), zlasti člena 16 Uredbe,

                  —

                  ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (5), zlasti člena 94 Uredbe,

                  —

                  ob upoštevanju člena 77 in Priloge VI Poslovnika,

                  —

                  ob upoštevanju poročila Odbora za proračunski nadzor in mnenja Odbora za zaposlovanje in socialne zadeve (A7-0067/2013),

                  A.

                  ker je Računsko sodišče navedlo, da je prejelo zadostno zagotovilo o zanesljivosti letnih računovodskih izkazov za proračunsko leto 2011 ter o zakonitosti in pravilnosti z njimi povezanih transakcij,

                  B.

                  ker je Parlament 10. maja 2012 direktorju Evropske fundacije za izboljšanje življenjskih in delovnih razmer (v nadaljnjem besedilu: fundacija) podelil razrešnico za izvrševanje proračuna fundacije za proračunsko leto 2010 (6) ter v svoji resoluciji, priloženi sklepu o podelitvi razrešnice, med drugim:

                              —

                              pozval fundacijo, naj beleži vse sklepe upravnega odbora v zvezi s študijami, saj lahko pomanjkanje ustreznih standardov za dokumentiranje sprejetih sklepov vpliva na učinkovitost in uspešnost pri komuniciranju teh sklepov,

                              —

                              pozval fundacijo, naj uvede pisne postopke, ki bodo omogočili opis osrednjih dejavnosti, na podlagi česar bi lahko fundacija svoje vire uporabljala bolj učinkovito in opredelila možne pomanjkljivosti,

                              —

                              pozval fundacijo, naj primerno obravnava priporočila, ki jih je izdala služba za notranjo revizijo, in obvesti organ za podelitev razrešnice o ukrepih, sprejetih v zvezi s tem;

                  C.

                  ker je skupni proračun fundacije za leto 2011 znašal 20 600 000 EUR, kar je manj kot v proračunskem letu 2010 (20 900 000 EUR); ker je prvotni prispevek Unije k proračunu fundacije za leto 2011 znašal 20 210 000 EUR, leta 2010 pa 19 067 159 EUR,

         Upravljanje proračuna in finančno upravljanje

                  1.

                  na podlagi letnih računovodskih izkazov ugotavlja, da so bila v leto 2012 prenesena sredstva za prevzem obveznosti v višini 1 166 895 EUR, za katera so bile sklenjene pogodbe do konca leta 2011, niso pa bila še izplačana; nadalje ugotavlja, da skupni znesek prenesenih odobritev, ki so bile razveljavljene (tj. prenesene iz leta 2010, v letu 2011 pa niso bile plačane) v letu 2011, znaša 130 133 EUR;

                  2.

                  je zaskrbljen, da je Računsko sodišče poročalo, da je fundacija prenesla 47 % sredstev naslova III (odhodki iz poslovanja), ki znašajo 3 400 000 milijona EUR, od katerih je 1 600 000 milijona EUR nenačrtovanih (22 % naslova III); izraža zaskrbljenost, da takšna situacija nakazuje zamude pri izvajanju dejavnosti fundacije, ki se financirajo iz naslova III in je v nasprotju s proračunskim načelom enoletnosti;

                  3.

                  poziva fundacijo, naj organ za podelitev razrešnice obvesti o ukrepih, ki jih je sprejel, da bi obravnaval to pomanjkljivost, in ukrepih, ki jih bo sprejel za preprečitev takšne situacije v prihodnosti; nadalje ugotavlja, da se je situacija poslabšala v primerjavi s predhodnim letom;

         Ukrepanje na podlagi priporočil v zvezi z razrešnico za leto 2010

                  4.

                  pozdravlja poročilo fundacije o ukrepih, sprejetih v skladu s priporočili organa za podelitev razrešnice za leto 2010; zlasti ugotavlja, da je po navedbah fundacije:

                              —

                              register vseh sklepov odbora in predsedstva razpoložljiv na spletni strani fundacije in da so bili manjkajoči podpisi in datumi posamične napake, ki so bile odpravljene,

                              —

                              bil pripravljen obsežen priročnik za postopek upravljanja študij, kot ga je priporočila služba za notranjo revizijo v sklopu svoje revizije upravljanja študij, in ga organizacija sedaj uporablja,

                              —

                              so bila vsa odprta priporočila službe za notranjo revizijo ob koncu leta 2010 zaključena in se podrobnosti lahko najde v letnem poročilu o dejavnostih notranje revizije za leto 2011 (poročilo v skladu s členom 72.5 Finančne uredbe);

         Uspešnost

                  5.

                  poziva Komisijo, naj skupaj z Evropsko fundacijo za usposabljanje, Evropskim centrom za razvoj poklicnega usposabljanja, Evropsko fundacijo za izboljšanje življenjskih in delovnih razmer ter Evropsko agencijo za varnost in zdravje pri delu podrobneje razišče sinergije, ki obstajajo med temi agencijami, in organu za podelitev razrešnice poroča o možnostih za tesnejše povezave med njimi, in sicer pred sprejemom odločitev o možnih spremembah zadevnih pristojnosti in/ali delovnih metod teh agencij; poziva te agencije in Komisijo, naj ocenijo, ali bi tesnejše sodelovanje lahko vodilo k ekonomiji obsega in optimizaciji njihove uspešnosti;

         Postopki zaposlovanja

                  6.

                  se seznanja z ugotovitvijo Računskega sodišča, da je treba izboljšati preglednost postopka zaposlovanja; ugotavlja, da sestanki izbirne komisije niso bili vedno dovolj dokumentirani in ni dokazov, da so bila vprašanja za ustne in pisne preizkuse pripravljena pred preizkusi;

                  7.

                  poziva fundacijo, naj organ za podelitev razrešnice obvesti o ukrepih, ki jih je sprejel, da bi obravnaval to pomanjkljivost; meni, da lahko nekatere določbe kadrovskih predpisov predstavljajo znatno upravno breme; zato spodbuja Komisijo, da omogoči določeno stopnjo poenostavitve glede agencij v okviru člena 110 kadrovskih predpisov;

                  8.

                  sporoča, da so druge pripombe k sklepu o razrešnici, ki so horizontalne narave, zbrane v resoluciji z dne 17. aprila 2013 (7) o uspešnosti, finančnem poslovodenju in nadzoru agencij.

         (1)  UL C 388, 15.12.2012, str. 174.

         (2)  UL L 248, 16.9.2002, str. 1.

         (3)  UL L 298, 26.10.2012, str. 1.

         (4)  UL L 139, 30.5.1975, str. 1.

         (5)  UL L 357, 31.12.2002, str. 72.

         (6)  UL L 286, 17.10.2012, str. 258.

         (7)  Sprejeta besedila, P7_TA(2013)0134 (glej stran 374 tega Uradnega lista).


title: Sklep Sveta 2012/315/SZVP z dne 19. decembra 2011 o podpisu in sklenitvi Sporazuma med Evropsko unijo in Novo Zelandijo o vzpostavitvi okvira za sodelovanje Nove Zelandije v operacijah Evropske unije za krizno upravljanje#Sporazum med Evropsko unijo in Novo Zelandijo o vzpostavitvi okvira za sodelovanje Nove Zelandije v operacijah Evropske unije za krizno upravljanje

text:
               21.6.2012

               SL

               Uradni list Evropske unije

               L 160/1

         SKLEP SVETA 2012/315/SZVP
   z dne 19. decembra 2011
   o podpisu in sklenitvi Sporazuma med Evropsko unijo in Novo Zelandijo o vzpostavitvi okvira za sodelovanje Nove Zelandije v operacijah Evropske unije za krizno upravljanje
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 37 Pogodbe ter Pogodbe o delovanju Evropske unije in zlasti člena 218(5) in (6) Pogodbe,
   ob upoštevanju predloga visokega predstavnika Unije za zunanje zadeve in varnostno politiko (v nadaljnjem besedilu: VP),
   ob upoštevanju naslednjega:

               (1)

               Pogoje glede sodelovanja tretjih držav v operacijah Evropske unije za krizno upravljanje bi bilo treba določiti v sporazumu o vzpostavitvi okvira za morebitno takšno prihodnje sodelovanje namesto da se jih določa za vsako posamezno operacijo posebej.

               (2)

               Potem ko je Svet 26. aprila 2010 sprejel sklep o odobritvi začetka pogajanj, je VP opravil pogajanja o Sporazumu med Evropsko unijo in Novo Zelandijo o vzpostavitvi okvira za sodelovanje Nove Zelandije v operacijah Evropske unije za krizno upravljanje (v nadaljnjem besedilu: Sporazum).

               (3)

               Sporazum bi bilo treba odobriti –

         SPREJEL NASLEDNJI SKLEP:
   Člen 1
   Sporazum med Evropsko unijo in Novo Zelandijo o vzpostavitvi okvira za sodelovanje Nove Zelandije v operacijah Evropske unije za krizno upravljanje se odobri v imenu Unije.
   Besedilo Sporazuma je priloženo temu sklepu.
   Člen 2
   Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma, ki je za Unijo zavezujoč.
   Člen 3
   Predsednik Sveta v imenu Unije pošlje uradno obvestilo iz člena 16(1) Sporazuma.
   Člen 4
   Ta sklep začne veljati na dan sprejetja.

      V Bruslju, 19. decembra 2011

            Za Svet

            Predsednik

         M. KOROLEC

      PREVOD
      SPORAZUM
      med Evropsko unijo in Novo Zelandijo o vzpostavitvi okvira za sodelovanje Nove Zelandije v operacijah Evropske unije za krizno upravljanje
      EVROPSKA UNIJA (EU)
      na eni strani in
      NOVA ZELANDIJA
      na drugi strani,
      v nadaljnjem besedilu: pogodbenici, STA SE –
      ob upoštevanju naslednjega:

                  (1)

                  Evropska unija lahko sklene sprejeti ukrepe na področju kriznega upravljanja.

                  (2)

                  Evropska unija odloča, ali bo k sodelovanju v operaciji EU za krizno upravljanje povabila tudi tretje države. Nova Zelandija lahko sprejme povabilo Evropske unije in ponudi svoj prispevek. V tem primeru bo Evropska unija odločila, ali sprejme predlagani prispevek Nove Zelandije.

                  (3)

                  Pogoje glede sodelovanja Nove Zelandije v operacijah EU za krizno upravljanje bi bilo treba določiti v sporazumu o vzpostavitvi okvira za morebitno prihodnje sodelovanje namesto, da se jih določa za vsako posamezno operacijo posebej.

                  (4)

                  Tak sporazum ne bi smel posegati v avtonomijo odločanja Evropske unije in ne bi smel vplivati na vsakokratno odločanje Nove Zelandije glede sodelovanja v operaciji EU za krizno upravljanje.

                  (5)

                  Tak sporazum bi moral zadevati le operacije EU za krizno upravljanje in ne bi smel posegati v morebitne obstoječe sporazume, ki urejajo sodelovanje Nove Zelandije v že začeti operaciji EU za krizno upravljanje –

            DOGOVORILI O NASLEDNJEM:
      ODDELEK I

         SPLOŠNE DOLOČBE

      Člen 1
      S sodelovanjem povezane odločitve
      1.   Potem, ko Evropska unija sprejme odločitev, da k sodelovanju v operaciji EU za krizno upravljanje povabi Novo Zelandijo in se Nova Zelandija odloči za sodelovanje, Nova Zelandija Evropski uniji posreduje informacije o predlaganem prispevku.
      2.   Evropska unija Novi Zelandiji takoj, ko je to mogoče, posreduje zgodnje obvestilo glede verjetnega prispevka k skupnim stroškom operacije, da bi Novi Zelandiji s tem pomagala pri pripravi njene ponudbe.
      3.   Evropska unija se pri oceni s strani Nove Zelandije predlaganega prispevka posvetuje z Novo Zelandijo.
      4.   Da bi zagotovila sodelovanje Nove Zelandije v skladu z določbami tega sporazuma, Evropska unija Novo Zelandijo pravočasno s pismom obvesti o rezultatu ocene.
      Člen 2
      Okvir
      1.   Nova Zelandija se pridruži sklepu Sveta, s katerim Svet Evropske unije odloči, da bo EU izvedla operacijo za krizno upravljanje, in vsakemu drugemu sklepu, s katerim se Svet Evropske unije odloči za podaljšanje operacije EU za krizno upravljanje, v skladu z določbami tega sporazuma in vsemi zahtevanimi izvedbenimi dogovori.
      2.   Sodelovanje Nove Zelandije v operaciji EU za krizno upravljanje ne posega v avtonomijo odločanja Evropske unije.
      3.   Odstavek 1 ne posega v pravico Nove Zelandije, da odstopi od sodelovanja v operaciji EU za krizno upravljanje, če se ne strinja s sklepom iz navedenega odstavka.
      Člen 3
      Status osebja in sil
      1.   Status osebja, dodeljenega civilni operaciji EU za krizno upravljanje, in/ali sil, ki jih Nova Zelandija prispeva k vojaški operaciji EU za krizno upravljanje, ureja sporazum o statusu sil/misije, če obstaja, sklenjen med Evropsko unijo in državo(-ami), v kateri(-h) operacija poteka.
      2.   Status osebja, dodeljenega poveljstvu ali poveljujočim elementom zunaj države (držav), v katerih poteka operacija EU za krizno upravljanje, urejajo dogovori med poveljstvom in zadevnimi poveljujočimi elementi ter Novo Zelandijo.
      3.   Kadar sile Nove Zelandije delujejo na ladji ali zrakoplovu države članice EU, tedaj ta država članica, brez poseganja v sporazum o statusu sil/misije iz odstavka 1 in s pridržkom kakršnih koli veljavnih dvostranskih ali večstranskih sporazumov, izvršuje jurisdikcijo v skladu s svojimi notranjimi zakoni in postopki.
      4.   Nova Zelandija je odgovorna za vse zahtevke v zvezi s sodelovanjem v operaciji EU za krizno upravljanje, ki jih vloži njeno osebje ali se nanj nanašajo. Nova Zelandija je pristojna za uvedbo kakršnih koli ukrepov zoper njeno osebje, zlasti za vlaganje tožb ali uvedbo disciplinskih postopkov v skladu z njenimi zakoni in predpisi.
      5.   Pogodbenici se dogovorita, da se odpovesta morebitnim in vsem zahtevkom (ki niso pogodbeni zahtevki) do druge pogodbenice zaradi škode, izgube ali uničenja sredstev, ki so v lasti katere koli pogodbenice ali jih ta uporablja, ali zaradi poškodbe ali smrti med osebjem katere koli pogodbenice pri opravljanju njegovih uradnih nalog v povezavi z dejavnostmi v okviru tega sporazuma, razen v primeru hude malomarnosti ali namerne kršitve.
      6.   Nova Zelandija se zaveže, da bo ob podpisu tega sporazuma pripravila izjavo o odstopu od zahtevkov do katere koli države, ki sodeluje v operaciji EU za krizno upravljanje, v kateri sodeluje Nova Zelandija.
      7.   Evropska unija se zaveže, da bo ob podpisu tega sporazuma zagotovila predložitev izjav držav članic Evropske unije o odstopu od zahtevkov v zvezi s kakršnim koli prihodnjim sodelovanjem Nove Zelandije v operaciji EU za krizno upravljanje.
      Člen 4
      Tajni podatki
      1.   Nova Zelandija sprejme ustrezne ukrepe, s katerimi zagotovi varovanje tajnih podatkov EU v skladu z varnostnimi predpisi Sveta Evropske unije iz Sklepa Sveta 2011/292/EU z dne 31. marca 2011 o varnostnih predpisih za varovanje tajnih podatkov EU (1) in v skladu z nadaljnjimi smernicami pristojnih organov, vključno s smernicami poveljnika operacije EU glede vojaške operacije EU za krizno upravljanje ali vodje misije EU glede civilne operacije EU za krizno upravljanje.
      2.   Če EU prejme tajne podatke od Nove Zelandije, se ti podatki primerno zaščitijo glede na stopnjo tajnosti in enakovredno glede na standarde, uvedene s predpisi o tajnih podatkih EU.
      3.   Če sta EU in Nova Zelandija sklenili sporazum o varnostnih postopkih za izmenjavo tajnih podatkov, se določbe takšnega sporazuma uporabljajo v okviru operacije EU za krizno upravljanje.
      ODDELEK II

         DOLOČBE O SODELOVANJU V CIVILNIH OPERACIJAH ZA KRIZNO UPRAVLJANJE

      Člen 5
      Osebje, dodeljeno civilni operaciji EU za krizno upravljanje
      1.   Nova Zelandija poskrbi, da njeno osebje, dodeljeno civilni operaciji EU za krizno upravljanje, opravlja naloge v skladu:

                  (a)

                  s sklepom Sveta in nadaljnjimi spremembami iz člena 2(1);

                  (b)

                  z operativnim načrtom;

                  (c)

                  z izvedbenimi ukrepi.

            2.   Nova Zelandija pravočasno obvesti vodjo misije civilne operacije EU za krizno upravljanje (v nadaljnjem besedilu: vodja misije) in visokega predstavnika Unije za zunanje zadeve in varnostno politiko (v nadaljnjem besedilu: VP) o kakršnih koli spremembah njenega prispevka k civilni operaciji EU za krizno upravljanje.
      3.   Osebje, dodeljeno civilni operaciji EU za krizno upravljanje, opravi zdravniški pregled in cepljenje, ki ga pristojni novozelandski organi štejejo za potrebno, njegovo zdravstveno sposobnost za opravljanje funkcije pa potrdi pristojni organ Nove Zelandije. Osebje, dodeljeno civilni operaciji EU za krizno upravljanje, predloži izvod tega potrdila.
      Člen 6
      Struktura poveljevanja
      1.   Osebje, ki ga dodeli Nova Zelandija, pri opravljanju svojih nalog in ravnanju upošteva zgolj interese civilne operacije EU za krizno upravljanje.
      2.   Vse osebje ostane pod polnim poveljstvom nacionalnih organov.
      3.   Nacionalni organi prenesejo operativni nadzor na Evropsko unijo.
      4.   Vodja misije prevzame odgovornost za civilno operacijo EU za krizno upravljanje ter na terenu izvršuje poveljevanje in izvaja nadzor nad operacijo.
      5.   Vodja misije vodi civilno operacijo EU za krizno upravljanje in zagotavlja njeno vsakodnevno upravljanje.
      6.   Nova Zelandija ima v skladu s pravnimi instrumenti iz člena 2(1) pri vsakodnevnem upravljanju operacije enake pravice in obveznosti kot države članice Evropske unije, ki sodelujejo v operaciji.
      7.   Vodja misije civilne operacije EU za krizno upravljanje je odgovoren za disciplinski nadzor nad osebjem civilne operacije EU za krizno upravljanje. Disciplinske ukrepe po potrebi sprejme zadevni nacionalni organ.
      8.   Nova Zelandija določi točko za stike nacionalnega kontingenta (National Contingent Point of Contact, v nadaljnjem besedilu NPC), ki zastopa njen nacionalni kontingent v operaciji. NPC poroča vodji misije civilne operacije EU za krizno upravljanje o nacionalnih zadevah in je odgovorna za vsakodnevno disciplino kontingenta.
      9.   Evropska unija sprejme odločitev o zaključku operacije po posvetovanju z Novo Zelandijo, če Nova Zelandija na dan zaključka operacije še vedno prispeva k civilni operaciji EU za krizno upravljanje.
      Člen 7
      Finančni vidiki
      1.   Nova Zelandija prevzame kritje vseh stroškov, povezanih z njenim sodelovanjem v operaciji, razen tekočih stroškov, kakor je določeno v operativnem proračunu operacije. To ne posega v člen 8.
      2.   V primeru smrti, poškodbe, izgube ali škode med fizičnimi ali pravnimi osebami iz države(držav), v kateri(-h) poteka operacija, se vprašanja morebitne odgovornosti Nove Zelandije in njenega plačila odškodnine razrešujejo pod pogoji, določenimi v veljavnem sporazumu o statusu misije iz člena 3(1) ali kakršnih koli drugih veljavnih dogovorih.
      Člen 8
      Prispevek v operativni proračun
      1.   Nova Zelandija prispeva k financiranju proračuna civilne operacije EU za krizno upravljanje.
      2.   Finančni prispevek Nove Zelandije k operativnemu proračunu se izračuna na podlagi ene od naslednjih formul, in sicer tiste, pri kateri je izračun nižji:

                  (a)

                  delež referenčnega zneska, ki je sorazmeren razmerju med BND Nove Zelandije in celotnimi BND vseh držav, ki prispevajo v operativni proračun operacije; ali

                  (b)

                  delež referenčnega zneska za operativni proračun, ki je sorazmeren razmerju med številom osebja iz Nove Zelandije, ki sodeluje v operaciji, in celotnim številom osebja vseh v operaciji sodelujočih držav.

            3.   Ne glede na odstavka 1 in 2 Nova Zelandija ne prispeva k financiranju dnevnic, ki se izplačujejo osebju iz držav članic Evropske unije.
      4.   Ne glede na odstavek 1 Evropska unija Novo Zelandijo načeloma oprosti finančnih prispevkov za določeno civilno operacijo EU za krizno upravljanje, če:

                  (a)

                  Evropska unija sklene, da je prispevek Nove Zelandije v operaciji tako velik, da bistveno prispeva k tej operaciji; ali

                  (b)

                  BND na prebivalca v Novi Zelandiji ne presega BND na prebivalca v kateri koli državi članici Evropske unije.

            5.   Vodja misije civilne operacije EU za krizno upravljanje in zadevne upravne službe Nove Zelandije podpišejo dogovor o plačilu prispevkov Nove Zelandije v operativni proračun civilne operacije EU za krizno upravljanje. Ta dogovor med drugim vključuje določbe o:

                  (a)

                  zadevnem znesku;

                  (b)

                  načinu plačila finančnega prispevka in

                  (c)

                  postopku revizije.

            ODDELEK III

         DOLOČBE O SODELOVANJU V VOJAŠKIH OPERACIJAH ZA KRIZNO UPRAVLJANJE

      Člen 9
      Sodelovanje v vojaški operaciji EU za krizno upravljanje
      1.   Nova Zelandija zagotovi, da njene sile in osebje, ki sodelujejo v vojaški operaciji EU za krizno upravljanje, opravljajo svoje naloge v skladu:

                  (a)

                  s sklepom Sveta in nadaljnjimi spremembami iz člena 2(1);

                  (b)

                  z operativnim načrtom in

                  (c)

                  z izvedbenimi ukrepi.

            2.   Nova Zelandija pravočasno obvesti poveljnika operacije EU o kakršni koli spremembi glede njenega sodelovanja v operaciji.
      Člen 10
      Struktura poveljevanja
      1.   Vse sile in osebje, ki sodelujejo v vojaški operaciji EU za krizno upravljanje, ostanejo pod polnim poveljstvom njihovih nacionalnih organov.
      2.   Osebje, ki ga dodeli Nova Zelandija, pri opravljanju nalog in ravnanju upošteva zgolj interese vojaške operacije EU za krizno upravljanje.
      3.   Nacionalni organi prenesejo operativno in taktično poveljevanje in/ali nadzor nad svojimi silami in osebjem na poveljnika operacije EU, ki ima pravico svoja pooblastila prenesti.
      4.   Nova Zelandija ima pri vsakodnevnem upravljanju operacije enake pravice in obveznosti kakor sodelujoče države članice Evropske unije.
      5.   Poveljnik operacije EU lahko po posvetovanju z Novo Zelandijo kadar koli zahteva umik prispevka Nove Zelandije.
      6.   Nova Zelandija imenuje višjega vojaškega predstavnika (Senior Military Representative, v nadaljnjem besedilu: SMR), ki zastopa njen nacionalni kontingent v vojaški operaciji EU za krizno upravljanje. SMR se s poveljnikom sil EU posvetuje o vseh zadevah v zvezi z operacijo in je odgovoren za vsakodnevno disciplino kontingenta Nove Zelandije.
      Člen 11
      Finančni vidiki
      1.   Brez poseganja v člen 12 tega sporazuma prevzame Nova Zelandija kritje vseh stroškov, povezanih z njenim sodelovanjem v operaciji, razen če je za stroške predvideno skupno financiranje, kot je določeno v pravnih instrumentih iz člena 2(1) tega sporazuma in v Sklepu Sveta 2008/975/SZVP (2) o določitvi mehanizma za upravljanje financiranja skupnih stroškov operacij Evropske unije, ki so vojaškega ali obrambnega pomena.
      2.   V primeru smrti, poškodbe, izgube ali škode, ki jo utrpijo fizične ali pravne osebe iz države(držav), v kateri(-h) poteka operacija, se vprašanja morebitne odgovornosti Nove Zelandije in njenega plačila odškodnine razrešujejo pod pogoji, določenimi v veljavnem sporazumu o statusu sil iz člena 3(1) ali kakršnih koli drugih veljavnih dogovorih.
      Člen 12
      Prispevek k skupnim stroškom
      1.   Nova Zelandija prispeva k financiranju skupnih stroškov vojaške operacije EU za krizno upravljanje.
      2.   Finančni prispevek Nove Zelandije k skupnim stroškom se izračuna na podlagi ene od naslednjih dveh formul, in sicer tiste, pri kateri je izračun nižji:

                  (a)

                  delež skupnih stroškov, ki je sorazmeren razmerju med BND Nove Zelandije in celotnimi BND vseh držav, ki prispevajo k skupnim stroškom operacije; ali

                  (b)

                  delež skupnih stroškov, ki je sorazmeren razmerju med številom osebja iz Nove Zelandije, ki sodeluje v operaciji, in celotnim številom osebja vseh v operaciji sodelujočih držav.

            Kadar se uporabi formula iz točke (b) prvega pododstavka in Nova Zelandija prispeva osebje le za vojaško poveljstvo operacije ali sil, se uporabi razmerje med njenim osebjem in celotnim številom osebja zadevnega poveljstva. V ostalih primerih se uporabi razmerje med vsem osebjem Nove Zelandije in celotnim osebjem operacije.
      3.   Ne glede na odstavek 1 Evropska unija Novo Zelandijo načeloma oprosti finančnih prispevkov k skupnim stroškom določene vojaške operacije EU za krizno upravljanje, če:

                  (a)

                  Evropska unija ugotovi, da je prispevek Nove Zelandije v operaciji tako velik, da bistveno prispeva k sredstvom in/ali zmogljivostim, ki so bistvene za operacijo, ali

                  (b)

                  BND na prebivalca v Novi Zelandiji ne presega BND na prebivalca v kateri koli državi članici Evropske unije.

            4.   Upravitelj, določen s Sklepom 2008/975/SZVP o določitvi mehanizma za upravljanje financiranja skupnih stroškov operacij Evropske unije, ki so vojaškega ali obrambnega pomena, in pristojni upravni organi Nove Zelandije skleneta dogovor. Ta dogovor med drugim vključuje določbe o:

                  (a)

                  zadevnem znesku;

                  (b)

                  načinu plačila finančnega prispevka in

                  (c)

                  postopku revizije.

            ODDELEK IV

         KONČNE DOLOČBE

      Člen 13
      Dogovori o izvajanju Sporazuma
      Brez poseganja v določbe členov 12(4) in 8(5) vse potrebne tehnične in upravne dogovore v zvezi z izvajanjem tega sporazuma sklenejo visoki predstavnik Unije za zunanje zadeve in varnostno politiko ter ustrezni organi Nove Zelandije.
      Člen 14
      Neizpolnjevanje obveznosti
      Če ena od pogodbenic ne izpolni svojih obveznosti iz tega sporazuma, ima druga pogodbenica pravico odpovedati ta sporazum z enomesečnim odpovednim rokom.
      Člen 15
      Reševanje sporov
      Spori v zvezi z razlago ali uporabo tega sporazuma se med pogodbenicama rešujejo po diplomatski poti.
      Člen 16
      Začetek veljavnosti
      1.   Ta sporazum začne veljati prvi dan prvega meseca po tem, ko pogodbenici druga drugo uradno obvestita o zaključku za to potrebnih notranjih postopkov.
      2.   Ta sporazum se na zahtevo katere koli od pogodbenic ponovno pregleda.
      3.   Ta sporazum se lahko spremeni na podlagi medsebojnega pisnega sporazuma med pogodbenicama.
      4.   Katera koli pogodbenica lahko ta sporazum odpove s pisnim uradnim obvestilom drugi pogodbenici. Takšna odpoved začne učinkovati šest mesecev po tem, ko druga pogodbenica prejme uradno obvestilo.

         V Bruslju, dne osemnajstega aprila leta dva tisoč dvanajst.

            Za Evropsko unijo

            Za Novo Zelandijo

         (1)  UL L 141, 27.5.2011, str. 17.

         (2)  UL L 345, 23.12.2008, str. 96.

         IZJAVA DRŽAV ČLANIC EU
         Države članice EU, ki uporabljajo sklep Sveta EU o operaciji EU za krizno upravljanje, v kateri sodeluje Nova Zelandija, si bodo prizadevale, kolikor to dopuščajo njihovi notranji pravni sistemi, v čim večji meri odpovedati se zahtevkom do Nove Zelandije zaradi poškodbe, smrti med svojim osebjem, škode ali izgube kakršnih koli sredstev, ki so v njihovi lasti in se uporabljajo v okviru operacije EU za krizno upravljanje, če je poškodbo, smrt, škodo ali izgubo:

                     —

                     povzročilo osebje iz Nove Zelandije pri opravljanju svojih nalog v povezavi z operacijo EU za krizno upravljanje, razen v primeru hude malomarnosti ali namerne kršitve, ali

                     —

                     ga je povzročila uporaba kakršnih koli sredstev, ki pripadajo Novi Zelandiji, pod pogojem, da so bila ta sredstva uporabljena v povezavi z operacijo, razen v primeru hude malomarnosti ali namerne kršitve s strani osebja operacije EU za krizno upravljanje iz Nove Zelandije pri uporabi teh sredstev.

         IZJAVA NOVE ZELANDIJE
         Nova Zelandija si bo pri uporabi sklepa Sveta EU o operaciji EU za krizno upravljanje prizadevala, kolikor to dopušča njen notranji pravni sistem, v čim večji meri odpovedati se zahtevkom do katere koli države članice EU, ki sodeluje v operaciji EU za krizno upravljanje, zaradi poškodbe, smrti med svojim osebjem, škode ali izgube kakršnih koli sredstev, ki so v njeni lasti in se uporabljajo v okviru operacije EU za krizno upravljanje, če je poškodbo, smrt, škodo ali izgubo:

                     (a)

                     povzročilo osebje pri opravljanju svojih nalog v povezavi z operacijo EU za krizno upravljanje, razen v primeru hude malomarnosti ali namerne kršitve, ali

                     (b)

                     ga je povzročila uporaba kakršnih koli sredstev, ki so v lasti držav, ki sodelujejo v operaciji EU za krizno upravljanje, pod pogojem, da so bila ta sredstva uporabljena v povezavi z operacijo, razen v primeru hude malomarnosti ali namerne kršitve s strani osebja operacije EU za krizno upravljanje pri uporabi teh sredstev.


title: 2013/303/EU: Sklep Sveta z dne 29. maja 2013 o podpisu Protokola o določitvi ribolovnih možnosti in finančnega prispevka iz Sporazuma med Evropsko unijo in Republiko Slonokoščeno obalo (2013–2018) v imenu Unije in njegovi začasni uporabi#Protokol o določitvi ribolovnih možnosti in finančnega prispevka iz Sporazuma med Evropsko unijo in Republiko Slonokoščeno obalo (2013–2018)

text:
               22.6.2013

               SL

               Uradni list Evropske unije

               L 170/1

         SKLEP SVETA
   z dne 29. maja 2013
   o podpisu Protokola o določitvi ribolovnih možnosti in finančnega prispevka iz Sporazuma med Evropsko unijo in Republiko Slonokoščeno obalo (2013–2018) v imenu Unije in njegovi začasni uporabi
   (2013/303/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 43 v povezavi s členom 218(5) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Svet je 17. marca 2008 sprejel Uredbo (ES) št. 242/2008 o sklenitvi Sporazuma o partnerstvu v ribiškem sektorju med Evropsko skupnostjo na eni strani in Republiko Slonokoščeno obalo na drugi strani (1) (v nadaljnjem besedilu: Sporazum o partnerstvu).

               (2)

               Ob upoštevanju tega, da veljavni protokol preneha veljati 30. junija 2013, je Svet Komisijo pooblastil za pogajanja o novem protokolu, ki plovilom Unije dodeljuje ribolovne možnosti v vodah, v katerih Republika Slonokoščena obala izvaja svojo pristojnost ali jurisdikcijo na področju ribištva (v nadaljnjem besedilu: novi protokol). Po zaključku pogajanj je bil 9. januarja 2013 parafiran novi protokol.

               (3)

               Da bi plovilom Unije zagotovili nadaljevanje ribolovnih dejavnosti, novi protokol omogoča začasno uporabo od 1. julija 2013 naprej.

               (4)

               Novi protokol bi bilo treba podpisati ter ga, do zaključka postopkov, potrebnih za njegovo sklenitev, začasno uporabljati –

         SPREJEL NASLEDNJI SKLEP:
   Člen 1
   Podpis protokola o določitvi ribolovnih možnosti in finančnega prispevka iz Sporazuma o partnerstvu v ribiškem sektorju med Evropsko unijo in Republiko Slonokoščeno obalo (2013–2018) (v nadaljnjem besedilu: novi protokol) se odobri v imenu Unije s pridržkom sklenitve navedenega protokola.
   Besedilo novega protokola je priloženo temu sklepu.
   Člen 2
   Predsednik Sveta je pooblaščen, da imenuje osebo(-e), pooblaščeno(-e) za podpis novega protokola v imenu Unije.
   Člen 3
   Novi protokol se v skladu z njegovim členom 13 začasno uporablja od 1. julija 2013 do zaključka postopkov, potrebnih za njegovo sklenitev.
   Člen 4
   Ta sklep začne veljati na dan sprejetja.

      V Bruslju, 29. maja 2013

            Za Svet

            Predsednik

         R. BRUTON

      (1)  UL L 75, 18.3.2008, str. 51.

      PROTOKOL
      o določitvi ribolovnih možnosti in finančnega prispevka iz Sporazuma med Evropsko unijo in Republiko Slonokoščeno obalo (2013–2018)
      Člen 1
      Obdobje uporabe in ribolovne možnosti
      1.   Od 1. julija 2013 in za pet (5) let so ribolovne možnosti, dodeljene na podlagi člena 5 Sporazuma, naslednje:
      Izrazito selivske vrste (vrste, navedene v Prilogi 1 h konvenciji Združenih narodov iz leta 1982):

                  —

                  zamrzovalna plovila za ribolov tuna s potegalko: 28 plovil,

                  —

                  plovila s površinskim parangalom: 10 plovil.

            2.   Odstavek 1 se uporablja ob upoštevanju določb členov 5 in 6 tega protokola.
      3.   Plovila, ki plujejo pod zastavo države članice Evropske unije (v nadaljnjem besedilu: evropska plovila), lahko izvajajo ribolovne dejavnosti v ribolovnem območju Slonokoščene obale samo, če imajo veljavno dovoljenje za ribolov, ki ga je v okviru tega protokola izdala Slonokoščena obala.
      Člen 2
      Finančni prispevek – načini plačevanja
      1.   Finančni prispevek iz člena 7 Sporazuma o partnerstvu v ribiškem sektorju znaša 680 000 EUR za obdobje iz člena 1.
      2.   Finančni prispevek zajema:

                  (a)

                  letni znesek za dostop do ribolovnega območja Slonokoščene obale v višini 422 500 EUR, ki ustreza referenčni tonaži 6 500 ton letno, in

                  (b)

                  posebni znesek v višini 257 500 EUR letno za podporo in izvajanje sektorske ribiške politike Slonokoščene obale.

            3.   Odstavek 1 se uporablja ob upoštevanju določb členov 3, 5, 6 in 9 tega protokola ter členov 12 in 13 Sporazuma o partnerstvu v ribiškem sektorju.
      4.   Če skupni ulov evropskih plovil v ribolovnem območju Slonokoščene obale presega referenčno tonažo, se znesek letnega finančnega prispevka poveča za 65 EUR za vsako dodatno tono ulova. Vendar skupni letni znesek, ki ga plača Evropska unija, ne sme presegati dvakratnega zneska iz odstavka 2(a) (422 500 EUR). Če količine ulova evropskih plovil presegajo količine, ki ustrezajo dvakratnemu skupnemu letnemu znesku, se znesek za presežek plača naslednje leto.
      5.   Finančni prispevek iz odstavka 1 se plača najpozneje 90 dni po začetku začasne uporabe Protokola za prvo leto in najpozneje na dan obletnice začetka veljavnosti Protokola za vsako naslednje leto.
      6.   Uporaba finančnega prispevka iz odstavka 2(a) je v izključni pristojnosti organov Slonokoščene obale.
      7.   Finančni prispevek se plača na enotni bančni račun državne zakladnice Slonokoščene obale, katerega podatke vsako leto posredujejo organi Slonokoščene obale.
      Člen 3
      Spodbujanje odgovornega ribolova v vodah Slonokoščene obale
      1.   Evropska unija in Slonokoščena obala se najpozneje do 1. oktobra 2013 v skupnem odboru iz člena 9 Sporazuma dogovorita o večletnem sektorskem programu in načinu izvajanja tega programa, zlasti glede:

                  (a)

                  letnih in večletnih smernic za uporabo finančnega prispevka iz člena 2(b);

                  (b)

                  letnih in večletnih ciljev za razvoj trajnostnega in odgovornega ribolova, ob upoštevanju prednostnih nalog, ki jih je Republika Slonokoščena obala določila v svoji nacionalni ribiški politiki, zlasti glede spremljanja, nadzora in preprečevanja nezakonitega, neprijavljenega in zakonsko neurejenega ribolova;

                  (c)

                  meril in postopkov za letno oceno rezultatov.

            2.   Vse predlagane spremembe večletnega sektorskega programa ali uporabe posebnih zneskov za pobude, ki se bodo izvajale letno, morata odobriti obe pogodbenici v skupnem odboru.
      3.   Pogodbenici v skupnem odboru vsako leto ocenita rezultate izvajanja večletnega sektorskega programa. Pogodbenici po potrebi s spremljanjem nadaljujeta tudi po izteku veljavnosti tega protokola, dokler ni finančni prispevek iz člena 2(2)(b) v celoti porabljen.
      Člen 4
      Znanstveno in tehnično sodelovanje za odgovoren ribolov
      1.   Pogodbenici se zavežeta, da bosta v vodah Slonokoščene obale spodbujali odgovoren ribolov po načelu nediskriminacije med različnimi ribiškimi ladjevji v teh vodah.
      2.   V obdobju veljavnosti tega protokola Evropska unija in organi Slonokoščene obale skupaj spremljajo stanje virov v ribolovnem območju Slonokoščene obale.
      3.   Pogodbenici se zavežeta, da bosta na ravni podregije spodbujali sodelovanje v zvezi z odgovornim ribolovom, zlasti v okviru Mednarodne komisije za ohranitev tunov v Atlantiku (ICCAT) in katere koli druge pristojne podregionalne ali mednarodne organizacije. Pogodbenici se zavežeta, da bosta spoštovali vsa priporočila ICCAT.
      4.   V skladu s členom 4 Sporazuma ter na podlagi priporočil in resolucij, sprejetih v ICCAT, ter glede na najboljša razpoložljiva znanstvena mnenja se pogodbenici posvetujeta v skupnem odboru (navedenem v členu 3) in – po potrebi po strokovnem sestanku, če je možno na ravni podregije – sporazumno sprejmeta ukrepe za trajnostno upravljanje ribolovnih virov, povezanih z dejavnostmi evropskih plovil.
      5.   Pogodbenici sodelujeta za okrepitev mehanizmov ribiškega nadzora in inšpekcij v Republiki Slonokoščeni obali.
      Člen 5
      Sporazumna sprememba ribolovnih možnosti
      1.   Ribolovne možnosti iz člena 1 se lahko po posvetovanjih iz člena 4(4) sporazumno povečajo, če to ne škoduje trajnostnemu upravljanju virov Republike Slonokoščene obale. V tem primeru se finančni prispevek iz člena 2(1) poveča sorazmerno in po načelu časovne porazdelitve.
      2.   Če se pogodbenici dogovorita o zmanjšanju ribolovnih možnosti iz člena 1, se finančni prispevek zmanjša sorazmerno in po načelu časovne porazdelitve.
      3.   Pogodbenici lahko po posvetovanju in sporazumno tudi prerazporedita ribolovne možnosti med različne vrste plovil, pri čemer morata upoštevati morebitna priporočila strokovnega sestanka iz člena 4(4) glede upravljanja staležev, ki bi jih takšna prerazporeditev lahko prizadela. Pogodbenici se sporazumeta o ustrezni prilagoditvi finančnega prispevka, če je to upravičeno zaradi prerazporeditve ribolovnih možnosti.
      Člen 6
      Nove ribolovne možnosti in poskusni ribolov
      1.   Če bi evropska ribiška plovila zanimale ribolovne dejavnosti, ki niso navedene v členu 1, se Evropska unija posvetuje z Republiko Slonokoščeno obalo o morebitnem dovoljenju za te nove dejavnosti. Pogodbenici v posvetovanjih upoštevata ustrezna znanstvena mnenja, zlasti mnenja regionalnih ribiških organizacij, kot je Odbor za ribištvo za vzhodni srednji Atlantik (CECAF). Pogodbenici se sporazumeta o pogojih, ki se uporabljajo za te nove ribolovne možnosti, in o vzpostavitvi večletnih načrtov upravljanja. Po potrebi spremenita ta protokol in njegovo prilogo.
      2.   Po posvetovanjih iz člena 4(4) lahko pogodbenici dovolita poskusne ribolovne dejavnosti v ribolovnem območju Slonokoščene obale, da se preskusita tehnična izvedljivost in ekonomska donosnost novih vrst ribolova.

                  2.1

                  Evropska unija organom Slonokoščene obale pošlje vloge za dovoljenja za poskusni ribolov na podlagi tehnične dokumentacije, ki določa:

                              —

                              tehnične značilnosti plovila,

                              —

                              raven strokovne usposobljenosti ladijskih častnikov na področju zadevnega ribolova,

                              —

                              predlog tehničnih parametrov dejavnosti (dolžina, oprema, področja raziskovanja itn.).

                  2.2

                  Poskusne ribolovne dejavnosti trajajo največ šest mesecev. Zanje je treba plačati pristojbino, ki jo določijo organi Slonokoščene obale.

                  2.3

                  Ves čas trajanja ribolovnih dejavnosti sta na krovu prisotna znanstveni opazovalec iz države zastave in opazovalec, ki ga izberejo organi Slonokoščene obale.

                  2.4

                  Ulov, ki je pridobljen v okviru poskusnih ribolovnih dejavnosti, ostane last lastnika plovila.

                  2.5

                  Podrobni rezultati ribolovnih dejavnosti se sporočijo skupnemu odboru za analizo.

            Člen 7
      Uporaba nacionalnega prava
      1.   Dejavnosti evropskih ribiških plovil, ki delujejo v vodah Slonokoščene obale, ureja veljavna zakonodaja Republike Slonokoščene obale, razen če Sporazum in ta protokol določata drugače.
      2.   Organi Slonokoščene obale Evropsko unijo čim prej obvestijo o vsakršni spremembi ali novi zakonodaji, povezani z ribiškim sektorjem.
      3.   Evropska unija organe Slonokoščene obale obvesti o vsakršni spremembi ali novi zakonodaji, povezani z ribolovnimi dejavnostmi ladjevja Evropske unije v oddaljenih vodah.
      Člen 8
      Začasna prekinitev uporabe Protokola
      1.   Izvajanje tega protokola se lahko začasno prekine na pobudo ene od pogodbenic po posvetu v skupnem odboru, če je ugotovljen vsaj eden od naslednjih pogojev:

                  (a)

                  neobičajne okoliščine, kot so opredeljene v členu 2(h) Sporazuma o partnerstvu v ribiškem sektorju, ki ovirajo izvajanje ribolovnih dejavnosti v ribolovnem območju Slonokoščene obale;

                  (b)

                  znatne spremembe v opredelitvi in izvajanju ribiške politike ene od pogodbenic, ki vplivajo na določbe tega protokola;

                  (c)

                  sprožitev posvetovalnih mehanizmov iz člena 96 Sporazuma iz Cotonouja v zvezi s kršitvijo bistvenih in temeljnih vidikov človekovih pravic, kot so določeni v členu 9 navedenega sporazuma;

                  (d)

                  Evropska unija ne plačuje finančnega prispevka iz člena 2(2)(a) iz razlogov, ki niso navedeni v členu 9 tega protokola;

                  (e)

                  resen in nerešen spor med pogodbenicama glede uporabe ali razlage tega protokola.

            2.   Če se uporaba Protokola začasno prekine iz razlogov, ki niso navedeni v točki 1(c), mora zadevna pogodbenica pisno obvestiti o svoji nameri vsaj tri mesece pred datumom, ko naj bi takšna prekinitev začela veljati. Začasna prekinitev uporabe Protokola iz razlogov, navedenih v točki 1(c), se začne izvajati takoj po sprejemu odločitve o začasni prekinitvi.
      3.   V primeru začasne prekinitve pogodbenici nadaljujeta posvetovanja za sporazumno rešitev spora. Če spor sporazumno rešita, se Protokol začne ponovno uporabljati, znesek finančnega prispevka pa se zmanjša sorazmerno in po načelu časovne porazdelitve glede na dolžino obdobja, v katerem je bila uporaba Protokola začasno prekinjena.
      Člen 9
      Začasna ukinitev in prilagoditev plačila finančnega prispevka
      1.   Finančni prispevek iz člena 2(2)(a) in (b) se lahko prilagodi ali začasno ukine po posvetu v skupnem odboru, če je ugotovljen vsaj eden od naslednjih pogojev:

                  (a)

                  neobičajne okoliščine, kot so opredeljene v členu 2(h) Sporazuma o partnerstvu v ribiškem sektorju, ki ovirajo izvajanje ribolovnih dejavnosti v ribolovnem območju Slonokoščene obale;

                  (b)

                  znatne spremembe v opredelitvi in izvajanju ribiške politike ene od pogodbenic, ki vplivajo na določbe tega protokola;

                  (c)

                  sprožitev posvetovalnih mehanizmov iz člena 96 Sporazuma iz Cotonouja v zvezi s kršitvijo bistvenih in temeljnih vidikov človekovih pravic, kot so določeni v členu 9 navedenega sporazuma.

            2.   Evropska unija lahko delno ali v celoti prilagodi ali začasno ukine plačilo posebnega finančnega prispevka iz člena 2(2)(b) tega protokola, če se ta finančni prispevek ne izvaja ali če skupni odbor pri oceni rezultatov ugotovi, da ti niso v skladu z načrti.
      3.   Plačilo finančnega prispevka se začne ponovno izvajati po posvetu in soglasju pogodbenic, takoj ko se ponovno vzpostavi stanje, ki je veljalo pred dogodki iz odstavka 1, in/ali če to upravičujejo rezultati finančnega izvajanja iz odstavka 2. Vendar se plačilo posebnega finančnega prispevka iz člena 2(2)(b) lahko izvede največ šest mesecev po izteku veljavnosti Protokola.
      4.   Z začasno ukinitvijo plačil finančnega prispevka iz člena 2(2)(a) lahko začasno prenehajo veljati tudi dovoljenja za ribolov, dodeljena evropskim plovilom. V primeru obnovitve se veljavnost teh dovoljenj za ribolov podaljša za obdobje, ki je enako obdobju začasne prekinitve ribolovnih dejavnosti.
      5.   Če Evropska unija ne izvede plačila iz člena 2(2)(a), organi Slonokoščene obale ob upoštevanju določb iz odstavka 1 tega člena o neplačilu uradno obvestijo Evropsko unijo. Evropska unija opravi ustrezna preverjanja in po potrebi izvede plačilo najpozneje v 60 delovnih dneh od datuma prejema uradnega obvestila.
      V odsotnosti plačila v tem roku ali ustrezne utemeljitve lahko organi Slonokoščene obale začasno prekinejo uporabo Protokola v skladu z določbami člena 8. Protokol se začne ponovno uporabljati takoj, ko je zadevno plačilo opravljeno.
      Člen 10
      Informatizacija izmenjav
      1.   Republika Slonokoščena obala in Evropska unija se zavežeta, da bosta čim prej vzpostavili informacijske sisteme, potrebne za elektronsko izmenjavo vseh informacij in dokumentov v zvezi z izvajanjem Sporazuma.
      2.   Elektronska različica dokumenta se vedno obravnava kot enakovredna tiskani različici.
      3.   Republika Slonokoščena obala in Evropska unija se nemudoma obvestita o kakršnih koli motnjah v delovanju informacijskega sistema. V tem primeru se informacije in dokumenti v zvezi z izvajanjem Sporazuma samodejno nadomestijo s tiskano različico.
      Člen 11
      Zaupnost podatkov
      Republika Slonokoščena obala in Evropska unija se zavežeta, da se bodo vsi osebni podatki v zvezi z evropskimi plovili in ribolovnimi dejavnostmi teh plovil, pridobljeni v okviru Sporazuma, vedno obravnavali skrbno v skladu z načeloma zaupnosti in varstva podatkov.
      Člen 12
      Odpoved
      1.   V primeru odpovedi tega protokola zadevna pogodbenica pisno obvesti drugo pogodbenico o svoji nameri, da bo odpovedala protokol, najmanj šest (6) mesecev pred datumom, ko naj bi odpoved začela veljati.
      2.   Po uradnem obvestilu iz prejšnjega odstavka pogodbenici začneta posvetovanja.
      Člen 13
      Začasna uporaba
      Ta protokol se začasno uporablja od 1. julija 2013.
      Člen 14
      Začetek veljavnosti
      Ta protokol začne veljati na dan, ko se pogodbenici medsebojno obvestita o končanju potrebnih postopkov.

               Za Evropsko unijo

               Za Republiko Slonokoščeno obalo

         PRILOGA

            Pogoji za izvajanje ribolova s plovili Evropske unije v ribolovnem območju Slonokoščene obale

         POGLAVJE I

            SPLOŠNE DOLOČBE

         1.   Določitev pristojnega organa
         Za namene te priloge in če ni navedeno drugače, vsak sklic na pristojni organ Evropske unije (EU) ali Republike Slonokoščene obale pomeni:

                     —

                     za EU: Evropsko komisijo, kjer je primerno prek delegacije EU v Slonokoščeni obali,

                     —

                     za Republiko Slonokoščeno obalo: ministrstvo, pristojno za ribištvo.

               2.   Ribolovno območje
         Plovila EU bodo lahko ribolovne dejavnosti izvajala več kot 12 morskih milj od temeljnih črt, ob upoštevanju določb iz točke 3 spodaj.
         3.   Območja, v katerih sta plovba in ribolov prepovedana
         Ministrstvo Republike Slonokoščene obale, pristojno za ribištvo, lastnikom plovil ob izdaji dovoljenja za ribolov sporoči meje območij, v katerih sta plovba in ribolov prepovedana. O njih je obveščena tudi delegacija EU.
         4.   Bančni račun
         Republika Slonokoščena obala pred začetkom veljavnosti Protokola Uniji sporoči podatke bančnega računa, na katerega bo treba nakazati finančne zneske, ki jih v okviru Sporazuma plačujejo plovila EU. Stroške bančnih nakazil nosijo lastniki plovil.
         POGLAVJE II

            FORMALNOSTI V ZVEZI Z ZAHTEVKI ZA DOVOLJENJA ZA RIBOLOV IN NJIHOVO IZDAJO

         Za uporabo določb te priloge je izraz „dovoljenje“ enakovreden izrazu „dovoljenje za ribolov“, kot je opredeljen v evropski zakonodaji.
         1.   Predpogoji za pridobitev dovoljenja za ribolov – upravičena plovila
         Dovoljenje za ribolov v ribolovnem območju Slonokoščene obale lahko dobijo samo plovila, ki izpolnjujejo pogoje. Za to morajo biti vpisana v register ribiških plovil EU.
         Plovilo izpolnjuje pogoje, če njegovemu lastniku, poveljniku in plovilu samemu ni prepovedana ribolovna dejavnost v Slonokoščeni obali. Imeti morajo urejene odnose z upravo Slonokoščene obale, kar pomeni, da so izpolnili vse predhodne obveznosti, ki izhajajo iz njihovih ribolovnih dejavnosti v Slonokoščeni obali v okviru ribiških sporazumov, sklenjenih z EU.
         2.   Zahtevek za izdajo dovoljenja
         Pristojni organi EU po elektronski pošti ali s katerim koli drugim primernim sredstvom ministrstvu Slonokoščene obale, pristojnemu za ribištvo, predložijo zahtevek za vsako plovilo, ki želi izvajati ribolov na podlagi Sporazuma, vsaj 30 delovnih dni pred datumom zahtevanega začetka obdobja veljavnosti.
         Zahtevki se ministrstvu, pristojnemu za ribištvo, predložijo v skladu z obrazcem, katerega predloga je v Dodatku I.
         Vsakemu zahtevku za dovoljenje so priloženi naslednji dokumenti:

                     —

                     dokazilo o plačilu pavšalnega predplačila za obdobje veljavnosti dovoljenja,

                     —

                     barvna fotografija plovila (slikanega od strani), pomožnih ribiških plovil in pomožne zračne opreme za odkrivanje rib,

                     —

                     slika in podroben opis uporabljene ribiške opreme.

               Pri podaljšanju dovoljenja na podlagi veljavnega protokola za plovilo, katerega tehnične lastnosti se niso spremenile, se zahtevku za podaljšanje priloži samo potrdilo o plačilu pristojbine.
         3.   Pavšalna pristojbina
         Pristojbina se plača na račun, ki ga organi Slonokoščene obale navedejo v skladu s točko 4 poglavja 1 te priloge.
         Pristojbine vključujejo vse nacionalne in lokalne dajatve, razen pristaniških taks in stroškov izvajanja storitev.
         4.   Začasen seznam plovil z dovoljenjem za ribolov
         Slonokoščena obala takoj po prejemu zahtevkov za izdajo dovoljenj za ribolov in obvestila o plačilu predplačila sestavi začasen seznam plovil, ki so vložila zahtevek za dovoljenje. Ta seznam se nemudoma predloži nacionalnemu organu, pristojnemu za nadzor ribištva, in EU.
         EU posreduje kopijo začasnega seznama lastniku plovila ali konsignatarju. Če so uradi EU zaprti, lahko Slonokoščena obala kopijo začasnega seznama izroči neposredno lastniku plovila ali njegovemu konsignatarju. Plovilom je ribolov dovoljen takoj, ko so vpisana na začasni seznam. Ta plovila morajo imeti do izdaje dovoljenja za ribolov na krovu ves čas kopijo začasnega seznama.
         5.   Izdaja dovoljenj
         Ministrstvo Slonokoščene obale, pristojno za ribištvo, v 21 delovnih dneh od prejetja vseh dokumentov iz točke 2 izda dovoljenja za vsa plovila lastnikom plovil ali njihovim zastopnikom prek delegacije Evropske unije v Slonokoščeni obali.
         Dovoljenja veljajo eno leto in se lahko podaljšajo. Izdajo se za obdobje od 1. julija do 30. junija naslednje leto.
         6.   Seznam plovil z dovoljenjem za ribolov
         Republika Slonokoščena obala takoj po izdaji dovoljenj sestavi končni seznam plovil, ki jim je dovoljen ribolov v območju Slonokoščene obale. Ta seznam se nemudoma predloži nacionalnemu organu, pristojnemu za nadzor ribištva, in EU ter nadomesti navedeni začasni seznam.
         7.   Prenos dovoljenja
         Dovoljenje se izda na ime določenega plovila in ni prenosljivo. Vendar se na zahtevo EU in v primeru višje sile, ki je povzročila izgubo ali daljše mirovanje plovila zaradi hujše tehnične okvare, dovoljenje zadevnega plovila nadomesti z novim dovoljenjem, izdanim na ime drugega plovila iste kategorije iz člena 1 Protokola, pri čemer ni potrebno plačilo nove pristojbine. V tem primeru se pri izračunu ulova za določitev morebitnega dodatnega plačila upošteva vsota celotnih ulovov obeh plovil.
         Lastnik plovila, ki se nadomešča, ali njegov zastopnik vrne preklicano dovoljenje ministrstvu Slonokoščene obale, pristojnemu za ribištvo, prek delegacije EU.
         Novo dovoljenje začne veljati na dan, ko lastnik plovila vrne preklicano dovoljenje ministrstvu Slonokoščene obale, pristojnemu za ribištvo. Delegacija EU v Slonokoščeni obali je obveščena o prenosu dovoljenja.
         8.   Hramba dovoljenja na krovu
         Dovoljenje mora biti ves čas na krovu. Sicer pa je plovilom ribolov dovoljen takoj, ko so vpisana na začasni seznam iz točke 4 tega poglavja.
         POGLAVJE III

            POGOJI ZA IZDAJO DOVOLJENJA – PRISTOJBINE IN PREDPLAČILA

         1.   Pristojbina znaša 35 EUR na tono ulova v ribolovnem območju Slonokoščene obale za plovila za ribolov tuna s potegalko in plovila s površinskim parangalom.
         2.   Dovoljenja se izdajo po plačilu naslednjih pavšalnih zneskov pristojnim nacionalnim organom:

                     —

                     5 390 EUR na plovilo za ribolov tuna s potegalko, kar ustreza pristojbinam za 154 ton ulova na leto,

                     —

                     1 960 EUR na plovilo s površinskimi parangalom, kar ustreza pristojbinam za 56 ton ulova na leto.

               3.   Države članice najpozneje 15. junija vsako leto Evropski komisiji sporočijo tonažo ulova v preteklem letu, kot jo potrdijo znanstveni inštituti iz točke 6 spodaj.
         4.   Končni obračun pristojbin za leto n Evropska komisija določi najpozneje 31. julija leta n + 1, in sicer na podlagi prijav ulova, ki jih sestavijo lastniki plovil in potrdijo pristojni znanstveni inštituti.
         5.   Ta obračun se prek držav članic hkrati pošlje ministrstvu Slonokoščene obale, pristojnemu za ribištvo, in lastnikom plovil.
         6.   Če je končni obračun višji od pavšalne pristojbine, ki je bila nakazana za pridobitev dovoljenja za ribolov, lastnik plovila Republiki Slonokoščeni obali plača razliko v 45 dneh, razen če obračunu nasprotuje.
         7.   Če pa je znesek končnega obračuna nižji od predplačila iz točke 2 tega oddelka, se lastniku plovila ustrezna razlika ne povrne.
         POGLAVJE IV

            SISTEM PRIJAVE ULOVA

         1.   Ribolovni ladijski dnevnik
         Poveljnik plovila EU, ki izvaja ribolovne dejavnosti na podlagi Sporazuma, vodi ribolovni ladijski dnevnik, katerega predloga za vsako kategorijo ribolova je v Dodatku 3 te priloge.
         Poveljnik ribolovni ladijski dnevnik izpolni za vsak dan prisotnosti plovila v ribolovnem območju Slonokoščene obale.
         Poveljnik v ribolovni ladijski dnevnik vsak dan za vsako vrsto, opredeljeno s tričrkovno oznako organizacije FAO, vpiše količino, ki je bila ulovljena in se hrani na krovu, in sicer v kilogramih žive teže ali, kjer je primerno, v številu rib. Za vsako glavno vrsto poveljnik navede tudi neuspešen ulov. Kjer je primerno, poveljnik v ribolovni ladijski dnevnik vsak dan za vsako vrsto vpiše tudi količino, odvrženo v morje, v kilogramih žive teže ali, kjer je primerno, v številu rib.
         Ribolovni ladijski dnevnik, ki ga podpiše poveljnik, se izpolni čitljivo z velikimi tiskanimi črkami.
         Za pravilnost podatkov v ribolovnem ladijskem dnevniku je odgovoren poveljnik.
         2.   Prijava ulova
         Poveljnik ulov plovila prijavi tako, da ministrstvu, pristojnemu za ribištvo, predloži ribolovne ladijske dnevnike, ki se nanašajo na obdobje prisotnosti v ribolovnem območju Slonokoščene obale. Izvod istočasno pošlje Središču za oceanske raziskave Slonokoščene obale (CRO) in enemu od naslednjih znanstvenih inštitutov:

                     (i)

                     Institut de recherche pour le développement (IRD);

                     (ii)

                     Instituto Español de Oceanografia (IEO);

                     (iii)

                     Instituto Nacional de investigação agrária e das Pescas (INIAP).

               Načini predložitve ribolovnih ladijskih dnevnikov:

                     (i)

                     če se plovilo ustavi v enem od pristanišč Slonokoščene obale, se izvirnik vsakega ribolovnega ladijskega dnevnika predloži lokalnemu zastopniku v Slonokoščeni obali, ki dnevnik posreduje organom Slonokoščene obale, ti pa njegov prejem pisno potrdijo;

                     (ii)

                     če plovilo zapusti ribolovno območje Slonokoščene obale, ne da bi se prej ustavilo v enem od njenih pristanišč, se ribolovni ladijski dnevnik v 30 dneh po zapustitvi ribolovnega območja Slonokoščene obale pošlje na enega od naslednjih načinov:

                                 (a)

                                 če je le možno, po elektronski pošti;

                                 (b)

                                 po pošti;

                                 (c)

                                 po telefaksu.

               Številki telefaksa in telefona ter elektronski naslov se sporočijo ob izdaji dovoljenja za ribolov. Slonokoščena obala zadevnim plovilom in EU nemudoma sporoči vsakršno spremembo elektronskega naslova, klicne številke ali frekvence pošiljanja.
         V primeru neizpolnjevanja določb tega poglavja si vlada Slonokoščene obale pridržuje pravico, da plovilu, ki krši določbe, začasno odvzame dovoljenje, dokler ne opravi vseh formalnosti, in da lastniku plovila naloži kazen v skladu z veljavno zakonodajo Slonokoščene obale. O tem obvesti Evropsko unijo in državo članico zastave.
         3.   Prehod na elektronski sistem
         Pogodbenici izražata pripravljenost za prehod na elektronski sistem prijave ulova v skladu s tehničnimi specifikacijami iz Dodatka 5. Pogodbenici se strinjata, da način tega prehoda določita v skupnem odboru s ciljem, da bo sistem operativen najpozneje 31. decembra 2014.
         POGLAVJE V

            VKRCANJE MORNARJEV

         1.   Lastniki evropskih plovil bodo poskrbeli za zaposlitev državljanov držav AKP v naslednjih pogojih in omejitvah:

                     —

                     ladjevje za ribolov tuna s potegalkami: v obdobju lova na tuna v ribolovnem območju tretje države bo vsaj 20 % vkrcanih mornarjev iz držav AKP,

                     —

                     ladjevje za ribolov s površinskimi parangali: v obdobju ribolova v ribolovnem območju tretje države bo vsaj 20 % vkrcanih mornarjev iz držav AKP.

               2.   Lastniki plovil si bodo prizadevali za prednostno vkrcanje mornarjev z državljanstvom Slonokoščene obale.
         3.   Za mornarje, vkrcane na evropskih plovilih, se v celoti uporablja Deklaracija Mednarodne organizacije dela (ILO) o temeljnih načelih in pravicah pri delu. To zadeva zlasti svobodo združevanja, učinkovito priznanje pravice do pogajanj za sklenitev kolektivnih pogodb in odpravo diskriminacije pri zaposlovanju in opravljanju poklica.
         4.   Pogodbe o zaposlitvi mornarjev iz držav AKP, katerih podpisniki prejmejo en izvod, sklenejo zastopniki lastnikov plovil in mornarji in/ali njihovi sindikati ali zastopniki. Po pogodbi so mornarji upravičeni do sistema socialnega varstva, ki jim pripada, vključno z življenjskim zavarovanjem ter zdravstvenim in nezgodnim zavarovanjem.
         5.   Osebne dohodke mornarjev iz držav AKP izplačujejo lastniki plovil. Višino osebnih dohodkov sporazumno določijo lastniki plovil ali njihovi zastopniki in mornarji in/ali njihovi sindikati ali zastopniki. Plačilni pogoji mornarjev iz držav AKP ne smejo biti slabši od tistih, ki se uporabljajo za posadke v njihovih državah, v nobenem primeru pa ne pod standardi ILO.
         6.   Vsi mornarji, najeti za delo na evropskih plovilih, se morajo pri poveljniku določenega plovila zglasiti dan pred predlaganim datumom vkrcanja. Če se mornar ne zglasi na dogovorjeni dan in ob dogovorjenem času za vkrcanje, je lastnik plovila avtomatično razrešen obveznosti vkrcanja tega mornarja.
         7.   Lasniki plovil letno sporočajo informacije v zvezi z vkrcanimi mornarji. Te informacije vključujejo število mornarjev iz:

                     —

                     Evropske unije,

                     —

                     države AKP, pri čemer je treba državljane Slonokoščene obale jasno ločiti od državljanov drugih držav AKP,

                     —

                     države, ki ni država AKP ali država članica EU.

               POGLAVJE VI

            TEHNIČNI UKREPI

         Tehnični ukrepi, ki se uporabljajo za plovila z dovoljenjem ter se nanašajo na območje, ribolovno orodje in prilov, so določeni v tehničnem dokumentu iz Dodatka 2 te priloge.
         Plovila upoštevajo ukrepe in priporočila, ki jih glede ribolovnega orodja, njegovih tehničnih specifikacij in vseh drugih tehničnih ukrepov, ki se nanašajo na njihove ribolovne dejavnosti, za regijo sprejme ICCAT.
         POGLAVJE VII

            OPAZOVALCI

         1.   Plovila, ki jim je na podlagi Sporazuma dovoljen ribolov v vodah Slonokoščene obale, vkrcajo opazovalce, ki jih določi pristojna regionalna organizacija za ribištvo, pod naslednjimi pogoji:

                     1.1

                     Evropska plovila na zahtevo pristojnega organa vkrcajo opazovalca, ki ga določi navedeni organ in katerega naloga je preverjanje ulova, opravljenega v vodah Slonokoščene obale.

                     1.2

                     Pristojni organ pripravi seznam plovil, ki so določena, da na krov sprejmejo opazovalca, in seznam opazovalcev, določenih za vkrcanje. Seznama se posodabljata. Seznama se takoj po pripravi in vsake tri mesece z morebitnimi posodobitvami predložita Evropski uniji.

                     1.3

                     Pristojni organ zadevnim lastnikom plovil ali njihovim zastopnikom sporoči ime opazovalca, določenega za vkrcanje na plovilo, ob izdaji dovoljenja ali najpozneje 15 dni pred predvidenim datumom vkrcanja opazovalca.

               2.   Opazovalec se na plovilo vkrca za eno ribolovno potovanje. Vendar je na izrecno zahtevo pristojnih organov Slonokoščene obale na krovu lahko prisoten tudi več potovanj, odvisno od povprečnega trajanja predvidenih potovanj določenega plovila. To zahtevo pristojni organ izrazi takrat, ko sporoči ime opazovalca, določenega za vkrcanje na zadevno plovilo.
         3.   O pogojih za vkrcanje opazovalca se sporazumno dogovorita lastnik plovila ali njegov zastopnik in pristojni organ.
         4.   Po obvestilu o seznamu izbranih plovil se opazovalec na začetku prvega potovanja v ribolovnih vodah Slonokoščene obale vkrca na plovilo v pristanišču, ki ga izbere lastnik plovila.
         5.   Zadevni lastniki plovil sporočijo imena pristanišč podregije in datume za vkrcanje opazovalcev v dveh tednih in z desetdnevnim predhodnim obvestilom.
         6.   Če se opazovalec vkrca na krov v državi, ki se ne nahaja v podregiji, njegove potne stroške krije lastnik plovila. Če plovilo, ki ima na krovu regionalnega opazovalca, zapusti regionalno ribolovno območje, je treba storiti vse potrebno, da se opazovalcu čim prej zagotovi vrnitev na stroške lastnika plovila.
         7.   Če opazovalca ob dogovorjenem času oziroma v dvanajstih urah po dogovorjenem času ni na dogovorjenem kraju, je lastnik plovila avtomatično razrešen obveznosti vkrcanja tega opazovalca.
         8.   Opazovalec se na krovu obravnava kot častnik. Ko plovilo pluje v vodah Slonokoščene obale, opravlja naslednje naloge:

                     8.1

                     opazovanje ribolovnih dejavnosti plovil;

                     8.2

                     preverjanje položaja plovil, ki izvajajo ribolovne dejavnosti;

                     8.3

                     biološko vzorčenje v okviru znanstvenih programov;

                     8.4

                     beleženje uporabljenega ribolovnega orodja;

                     8.5

                     preverjanje podatkov o ulovu v ribolovnih vodah Slonokoščene obale, zapisanih v ladijskem dnevniku;

                     8.6

                     preverjanje deleža prilova in ocena količine zavrženih vrst tržnih rib;

                     8.7

                     sporočanje svojemu pristojnemu organu na ustrezen način podatkov o ribolovu, vključno s količino ulova in prilova na krovu.

               9.   Poveljnik stori vse, kar je v njegovi moči, da zagotovi fizično varnost in dobro počutje opazovalca med izvajanjem njegovih nalog.
         10.   Opazovalec ima na voljo vso opremo, ki jo potrebuje za izvajanje svojih nalog. Poveljnik mu omogoči dostop do sredstev komuniciranja, ki jih potrebuje za izvajanje nalog, dokumentacije, ki je neposredno povezana z ribolovnimi dejavnostmi plovila, vključno z ladijskim in navigacijskim dnevnikom, ter do tistih delov plovila, do katerih mora imeti dostop za lažjo izvedbo nalog.
         11.   Opazovalec med bivanjem na krovu:

                     11.1

                     stori vse potrebno, da njegovo vkrcanje in navzočnost na krovu plovila ne prekinjata in ne ovirata ribolovnih dejavnosti;

                     11.2

                     spoštuje premoženje in opremo na krovu ter zaupnost vseh dokumentov, ki pripadajo zadevnemu plovilu.

               12.   Opazovalec ob koncu obdobja opazovanja in pred izkrcanjem pripravi poročilo o dejavnostih, ki se pošlje pristojnim organom in en izvod Evropski uniji. Podpiše ga v navzočnosti poveljnika plovila, ki lahko poročilu doda ali zahteva, da se mu dodajo vse pripombe, ki se mu zdijo potrebne, nato pa se podpiše še sam. Izvod poročila se poveljniku izroči ob izkrcanju znanstvenega opazovalca.
         13.   Lastniki plovil krijejo stroške nastanitve in hrane opazovalcev pod enakimi pogoji, kot veljajo za častnike, glede na praktične možnosti plovila.
         14.   Osebni dohodek in socialne prispevke za opazovalca krije pristojni organ.
         15.   Pogodbenici se bosta z zainteresiranimi tretjimi državami čim prej posvetovali o določitvi sistema regionalnih opazovalcev in izbiri pristojne regionalne organizacije za ribištvo. Plovila, ki jim je na podlagi Sporazuma dovoljen ribolov v ribolovnem območju Slonokoščene obale, do začetka izvajanja sistema regionalnih opazovalcev namesto slednjih sprejmejo na krov opazovalce, ki jih določijo pristojni organi Slonokoščene obale, v skladu z zgoraj navedenimi pravili.
         POGLAVJE VIII

            NADZOR IN INŠPEKCIJSKI PREGLEDI

         1.   Vstop v ribolovno območje in izstop iz ribolovnega območja

                     1.1

                     Evropska plovila organe Slonokoščene obale, pristojne za nadzor ribištva, o nameravanem vstopu v ribolovno območje Slonokoščene obale ali izstopu iz njega uradno obvestijo najmanj tri ure vnaprej.
                     Plovilo ob uradnem obvestilu o vstopu ali izstopu sporoči zlasti naslednje:

                                 (i)

                                 predvideni datum, čas in mesto vplutja oziroma izplutja;

                                 (ii)

                                 količino vsake vrste, ki se hrani na krovu, opredeljene s tričrkovno oznako organizacije FAO in izražene v kilogramih žive teže ali, kadar je primerno, v številu rib;

                                 (iii)

                                 vrsto in obliko proizvodov.

                     1.2

                     To obvestilo se prednostno pošlje po elektronski pošti, če to ni možno, pa po telefaksu. Slonokoščena obala prejem nemudoma potrdi z elektronskim sporočilom ali telefaksom.

                     1.3

                     Plovilo, ki je odkrito med izvajanjem ribolova in o tem predhodno ni obvestilo pristojnega organa Slonokoščene obale, se obravnava kot plovilo v prekršku.

               2.   Postopki inšpekcijskih pregledov

                     2.1

                     Poveljniki evropskih plovil, ki opravljajo ribolovne dejavnosti v ribolovnih vodah Slonokoščene obale, omogočijo izpolnitev nalog vsakemu pooblaščenemu uradniku Slonokoščene obale, ki je zadolžen za nadzor ribolovnih dejavnosti.

                     2.2

                     Ti uradniki se na krovu ne zadržujejo dlje, kot je potrebno za izvedbo njihovih nalog.

                     2.3

                     Inšpektorji Slonokoščene obale po vsakem inšpekcijskem pregledu sestavijo poročilo. Poveljnik plovila EU ima pravico, da v poročilo vnese pripombe. Poročilo o inšpekcijskem pregledu podpišeta inšpektor, ki ga je sestavil, in poveljnik plovila EU. Dejstvo, da poveljnik podpiše poročilo o inšpekcijskem pregledu, ne posega v pravico lastnika plovila do obrambe v postopku v zvezi s kršitvijo. Če poveljnik odkloni podpis, mora pisno navesti razloge za to, inšpektor pa pripiše zaznamek „odklonil podpis“. Inšpektorji Slonokoščene obale izročijo poveljniku plovila EU izvod poročila o inšpekcijskem pregledu pred izkrcanjem.

                     2.4

                     Poveljniki evropskih plovil, ki iztovarjajo ali pretovarjajo v pristanišču Slonokoščene obale, pooblaščenim inšpektorjem Slonokoščene obale omogočijo nadzor teh dejavnosti. Po vsakem opravljenem inšpekcijskem pregledu in nadzoru se poveljniku plovila izda potrdilo.

                     2.5

                     Slonokoščena obala lahko EU dovoli, da pri inšpekcijskih pregledih sodeluje kot opazovalec.

               3.   Pretovarjanje

                     3.1

                     Evropsko plovilo, ki želi pretovoriti ulov v vodah Slonokoščene obale, to stori v pristaniščih ali/in sidriščih pristanišč Slonokoščene obale.

                     3.2

                     Lastniki takšnih plovil morajo pristojnim organom Slonokoščene obale najmanj 24 ur vnaprej sporočiti:

                                 —

                                 imena ribiških plovil, s katerih se bo pretovarjalo,

                                 —

                                 ime, številko IMO in zastavo tovornega plovila,

                                 —

                                 tonažo po vrstah, ki se bodo pretovorile,

                                 —

                                 dan in kraj pretovarjanja.

                     3.3

                     Pretovarjanje se šteje za izstop iz ribolovnega območja Slonokoščene obale. Poveljniki plovil morajo zato pristojnim organom Slonokoščene obale predložiti prijave ulova in jih obvestiti, ali nameravajo z ribolovom nadaljevati ali pa zapustiti ribolovno območje Slonokoščene obale.

                     3.4

                     Vsako pretovarjanje ulova, ki ni zajeto zgoraj, je v ribolovnem območju Slonokoščene obale prepovedano. Vsaka oseba, ki krši navedeno določbo, se kaznuje v skladu z veljavno zakonodajo Slonokoščene obale.

               POGLAVJE IX

            SATELITSKI SISTEM ZA SPREMLJANJE PLOVIL (SISTEM VMS)

         1.   Sporočila o položaju plovil – sistem VMS
         Med zadrževanjem v ribolovnem območju Slonokoščene obale morajo biti plovila EU z dovoljenjem opremljena s satelitskim sistemom za spremljanje plovil (Vessel Monitoring System – VMS), ki vsako uro samodejno sporoča njihov položaj centru za spremljanje ribištva (Fisheries Monitoring Center – FMC) države zastave plovila.
         Vsako sporočilo o položaju mora vsebovati:

                     (a)

                     identifikacijo plovila;

                     (b)

                     zadnji geografski položaj plovila (zemljepisna dolžina in širina) s toleranco, manjšo od 500 metrov, in 99-odstotnim intervalom zaupanja;

                     (c)

                     datum in uro zapisa položaja;

                     (d)

                     hitrost in smer plovila.

               Vsako sporočilo mora biti oblikovano v skladu s predlogo iz Dodatka 4 te priloge. Prvi položaj, ki se zabeleži po vstopu v ribolovno območje Slonokoščene obale, se označi z oznako „ENT“. Vsak naslednji položaj se označi z oznako „POS“, razen prvega položaja po izstopu iz ribolovnega območja Slonokoščene obale, ki se označi z oznako „EXI“.
         Center za spremljanje ribištva države zastave zagotovi samodejno obdelavo in, kjer je primerno, elektronski prenos sporočil o položaju. Sporočila o položaju morajo biti zabeležena varno, hraniti pa se morajo tri leta.
         2.   Sporočanje položaja plovila ob motnjah delovanja sistema VMS
         Poveljnik mora stalno preverjati, da sistem VMS plovila deluje nemoteno in da se sporočila o položaju pravilno prenašajo centru za spremljanje ribištva države zastave.
         V primeru motenj delovanja se sistem VMS popravi ali zamenja v enem mesecu. Po tem roku plovilu ne bo več dovoljeno izvajati ribolovnih dejavnosti v ribolovnem območju Slonokoščene obale.
         Plovila, ki izvajajo ribolovne dejavnosti v ribolovnem območju Slonokoščene obale in imajo pokvarjen sistem VMS, morajo centru za spremljanje ribištva države zastave sporočila o položaju pošiljati po elektronski pošti, radijski zvezi ali telefaksu najmanj vsake štiri ure ter v njih navesti vse zahtevane informacije iz točke 1.
         3.   Varno pošiljanje sporočil o položaju Republiki Slonokoščeni obali
         Center za spremljanje ribištva države zastave samodejno pošilja sporočila o položaju zadevnih plovil centru za spremljanje ribištva Slonokoščene obale, takoj ko slednji lahko sprejema sporočila. Center za spremljanje ribištva države zastave in center za spremljanje ribištva Slonokoščene obale si izmenjata elektronska naslova ter se nemudoma obvestita o vsakršni spremembi teh naslovov.
         Pošiljanje sporočil o položaju med centrom za spremljanje ribištva države zastave in centrom za spremljanje ribištva Slonokoščene obale poteka po elektronski poti po sistemu varnega komuniciranja.
         Center za spremljanje ribištva Slonokoščene obale nemudoma obvesti center za spremljanje ribištva države zastave in EU o vsakršni prekinitvi sprejemanja zaporednih sporočil o položaju plovila z dovoljenjem, če zadevno plovilo ni poslalo uradnega obvestila o izstopu iz ribolovnega območja.
         4.   Motnje delovanja sistema komuniciranja
         Republika Slonokoščena obala zagotovi, da je njena elektronska oprema združljiva z opremo centra za spremljanje ribištva države zastave, in EU nemudoma obvesti o vsakršnih motnjah pri komuniciranju in sprejemanju sporočil o položaju, da se v najkrajšem možnem času poišče tehnična rešitev. Morebitne spore bo obravnaval skupni odbor.
         Štelo se bo, da je poveljnik odgovoren za vsakršno dokazano ravnanje s sistemom VMS plovila, ki je bilo storjeno z namenom povzročitve motenj v delovanju sistema ali ponareditve sporočil o položaju. Za vsako kršitev se bodo naložile kazni, ki jih določa veljavna zakonodaja Slonokoščene obale.
         5.   Sprememba pogostnosti pošiljanja sporočil o položaju
         Na podlagi utemeljenih elementov, ki bi lahko dokazovali kršitev, lahko Republika Slonokoščena obala center za spremljanje ribištva države zastave zaprosi za zmanjšanje intervala pošiljanja sporočil o položaju plovila na trideset minut za določeno obdobje preiskave, pri čemer se izvod zahtevka pošlje tudi EU. Republika Slonokoščena obala mora te dokazne elemente nemudoma predložiti centru za spremljanje ribištva države zastave in EU. Center za spremljanje ribištva države zastave začne Republiki Slonokoščeni obali nemudoma pošiljati sporočila o položaju v novih intervalih.
         Ko se določeno obdobje preiskave konča, Republika Slonokoščena obala o tem nemudoma obvesti center za spremljanje ribištva države zastave in EU. Obvesti ju tudi o morebitnih korakih, ki sledijo preiskavi.
         POGLAVJE X

            KRŠITVE

         1.   Obravnava kršitev
         Vsaka kršitev plovila EU, ki ima dovoljenje v skladu z določbami te priloge, mora biti omenjena v poročilu o inšpekcijskem pregledu. To poročilo se EU in državi zastavi predloži v sedmih delovnih dneh.
         2.   Pregled plovila – informativni sestanek
         Od vsakega plovila EU, ki krši predpise, se lahko zahteva, da ustavi ribolovne dejavnosti in se vrne v eno od pristanišč Slonokoščene obale, če je plovilo na morju.
         Republika Slonokoščena obala najpozneje v 24 urah EU uradno obvesti o vsakršnem pregledu plovila EU z dovoljenjem. Obvestilu so priloženi dokazi o prijavljeni kršitvi.
         Pred sprejetjem kakršnih koli ukrepov glede plovila, poveljnika, posadke ali tovora, razen ukrepov za varovanje dokazov, Republika Slonokoščena obala na zahtevo EU v enem delovnem dnevu od uradnega obvestila o pregledu plovila skliče informativni sestanek, da se pojasnijo dejstva, na podlagi katerih je bilo plovilo ustavljeno, in predstavijo morebitni nadaljnji ukrepi. Informativnega sestanka se lahko udeleži zastopnik države zastave plovila.
         3.   Kazni za kršitve – postopek poravnave
         Kazen za prijavljeno kršitev določi Republika Slonokoščena obala v skladu z določbami veljavne nacionalne zakonodaje.
         Če je za obravnavanje kršitve potreben sodni postopek, se pred sprožitvijo le-tega in če kršitev ne vključuje kriminalnega dejanja, izpelje postopek poravnave med Republiko Slonokoščeno obalo in lastnikom plovila ali njegovim zastopnikom, da se določijo pogoji in raven kazni. V tem postopku poravnave lahko sodelujeta zastopnika države zastave plovila in EU. Postopek poravnave se zaključi najpozneje tri dni po uradnem obvestilu o ustavitvi plovila.
         4.   Sodni postopek – bančna garancija
         Če postopek poravnave ni uspešen in se primer kršitve predloži pristojnemu sodnemu organu, lastnik plovila, ki krši predpise, na banki, ki jo določi Republika Slonokoščena obala, položi bančno garancijo, katere znesek določi Republika Slonokoščena obala in ki krije stroške, povezane s pregledom plovila, ocenjeno globo in morebitne odškodnine. Bančna garancija se zadrži do zaključka sodnega postopka.
         Bančna garancija se sprosti in vrne lastniku plovila takoj po izreku sodbe, in sicer:

                     (a)

                     v celoti, če ni izrečena nobena kazen;

                     (b)

                     v višini razlike, če kazen vključuje globo, ki je nižja od zneska bančne garancije.

               Republika Slonokoščena obala obvesti EU o izidu sodnega postopka v sedmih delovnih dneh po izreku sodbe.
         5.   Sprostitev plovila in posadke
         Plovilo in posadka lahko zapustita pristanišče:

                     —

                     po izpolnitvi obveznosti, ki izhajajo iz postopka poravnave, ali

                     —

                     po pologu bančne garancije.

            Dodatki

                        1.

                        Obrazec zahtevka za dovoljenje

                        2.

                        Tehnični dokument

                        3.

                        Ladijski dnevnik ICCAT

                        4.

                        Oblika sporočila o položaju VMS

                        5.

                        Elektronsko poročanje o ribolovnih dejavnostih (ERS)

               Dodatek 1

                  Obrazec zahtevka za izdajo dovoljenja za ribolov

               SPORAZUM O RIBOLOVU MED SLONOKOŠČENO OBALO IN EVROPSKO UNIJO
               ZAHTEVEK ZA DOVOLJENJE ZA RIBOLOV

               Dodatek 2

                  Tehnični dokument

               ZAMRZOVALNA PLOVILA ZA RIBOLOV TUNA S POTEGALKO IN PLOVILA S PARANGALOM

                                       1.

                                       Ribolovno območje:

                           Onstran 12 morskih milj od osnovne črte.

                                       2.

                                       Dovoljeno orodje:

                           Potegalka
                           Površinski parangal

                                       3.

                                       Prepovedane vrste:

                           V skladu s Konvencijo o selitvenih vrstah in resolucijami ICCAT je prepovedan ribolov morskega psa orjaka (Cetorhinus maximus), belega morskega volka (Carcharodon carcharias), velikooke morske lisice (Alopias superciliosus), kladvenic iz družine Sphyrnidae (razen kladvenice Sphyrna tiburo), dolgoplavutega morskega psa (Carcharhinus longimanus) in svilnatega morskega psa (Carcharhinus falciformis). Prepovedan je ribolov morskega vola (Carcharias taurus) in pepelastega morskega psa (Galeorhinus galeus).
                           Pogodbenici se o posodobitvi tega seznama na podlagi znanstvenih priporočil posvetujeta v skupnem odboru.

                                       4.

                                       Dovoljena tonaža/pristojbine:

                                       4.1

                                       Dodatna pristojbina na tono ulova:

                           35 EUR/tono

                                       4.2

                                       Pavšalna letna pristojbina:

                           5 390 EUR za 154 ton za plovila s potegalko
                           1 960 EUR za 56 ton za plovila s parangalom

                                       4.3

                                       Število plovil z dovoljenjem za ribolov:

                           28 plovil s potegalko
                           10 plovil s parangalom

               Dodatek 3

                  Ribolovni ladijski dnevnik

               Dodatek 4

                  Oblika sporočila o položaju VMS

               POŠILJANJE SPOROČIL VMS SLONOKOŠČENI OBALI POROČILO O POLOŽAJU

                           Podatek

                           Oznaka polja

                           Obvezen (O) / neobvezen (N)

                           Opombe

                           Začetek zapisa

                           SR

                           O

                           podatek o sistemu; označuje začetek zapisa

                           Naslov prejemnika

                           AD

                           O

                           podatek o sporočilu; tričrkovna ISO oznaka države prejemnice

                           Vir

                           FR

                           O

                           podatek o sporočilu; tričrkovna ISO oznaka države pošiljateljice

                           Številka

                           RN

                           N

                           podatek o sporočilu; zaporedna številka zapisa za zadevno leto

                           Vrsta sporočila

                           TM

                           O

                           podatek o sporočilu; vrsta sporočila: „ENT“, „POS“ ali „EXI“

                           Ime plovila

                           NA

                           N

                           ime plovila

                           Zunanja registrska številka

                           XR

                           N

                           podatek o plovilu; številka na boku plovila

                           Radijski klicni znak

                           RC

                           O

                           podatek o plovilu; mednarodni radijski klicni znak plovila

                           Številka v registru ladjevja EU

                           IR

                           N

                           podatek o plovilu; enotna številka plovila: tričrkovna ISO oznaka države zastave, ki ji sledi številka

                           Zemljepisna širina

                           LT

                           O

                           podatek o geografskem položaju; položaj ± 99.999 (WGS-84)

                           Zemljepisna dolžina

                           LG

                           O

                           podatek o geografskem položaju; položaj ± 999.999 (WGS-84)

                           Hitrost

                           SP

                           O

                           podatek o geografskem položaju; hitrost plovila v desetinkah vozlov

                           Smer

                           CO

                           O

                           podatek o geografskem položaju; smer plovila v obsegu 360°

                           Datum

                           DA

                           O

                           podatek o geografskem položaju; datum zapisa položaja UTC (LLLLMMDD)

                           Čas

                           TI

                           O

                           podatek o geografskem položaju; čas zapisa položaja UTC (UUMM)

                           Konec zapisa

                           ER

                           O

                           podatek o sistemu; označuje konec zapisa

                     Oblika sporočila
               Vsak prenos podatkov je strukturiran na naslednji način:

                           —

                           dvojna poševnica (//) in oznaka „SR“ označujeta začetek sporočila,

                           —

                           dvojna poševnica (//) in oznaka polja označujeta začetek podatkovnega elementa,

                           —

                           enojna poševnica (/) ločuje oznako polja in podatkovni element,

                           —

                           pari podatkovnih elementov so ločeni z razmikom,

                           —

                           oznaka „ER“ in dvojna poševnica (//) označujeta konec zapisa.

               Dodatek 5

                  Elektronsko poročanje o ribolovnih dejavnostih

               Sistem za elektronsko zapisovanje in poročanje

                           1.

                           Vsako plovilo EU, ki izvaja ribolovne dejavnosti v okviru tega protokola, mora biti v času, ko se nahaja v vodah Slonokoščene obale, opremljeno z delujočim sistemom elektronskega zapisovanja in poročanja (v nadaljnjem besedilu: sistem ERS (Electronic Reporting System)), ki omogoča zapis in prenos podatkov v zvezi z ribolovnimi dejavnostmi. Evropskemu plovilu, ki ni opremljeno s sistemom ERS ali katerega sistem ERS ne deluje, ni dovoljeno začeti ribolovnih dejavnosti v vodah Slonokoščene obale.

                           2.

                           Država članica zastave in Slonokoščena obala zagotovita, da sta njuna nacionalna centra za spremljanje ribištva (FMC) opremljena z računalniško opremo in računalniškimi programi, potrebnimi za samodejen prenos podatkov ERS v formatu XML, ki je na voljo na spletni strani http://ec.europa.eu/cfp/control/codes/index_en.htm, in za elektronsko shranjevanje podatkov ERS za obdobje najmanj treh let. Vse spremembe ali posodobitve formata morajo biti označene in datirane ter začnejo veljati po preteku šestih mesecev.

                           3.

                           Za prenos podatkov ERS se uporabijo elektronska komunikacijska sredstva, ki jih v imenu EU upravlja Evropska komisija.

                           4.

                           Strani zagotovita, da se podatki ERS zapisujejo v zaporedju.

                           5.

                           Država članica zastave in Slonokoščena obala zagotovita, da si njuna centra za spremljanje ribištva sporočita potrebna imena, elektronske naslove, telefonske številke in številke telefaksov. Vse naknadne spremembe teh podatkov se nemudoma sporočijo.

                     Prenos podatkov ERS

                           6.

                           Vsako plovilo EU, ki izvaja ribolovne dejavnosti v okviru tega protokola:

                                       (a)

                                       vodi elektronski ladijski dnevnik za vsak dan prisotnosti v vodah Slonokoščene obale. Vsaka vrsta je opredeljena s tričrkovno oznako organizacije FAO in izražena v kilogramih žive teže ali po potrebi v številu rib;

                                       (b)

                                       ne glede na določbe iz poglavja VII ob vsakem vstopu v vode Slonokoščene obale ali izstopu iz njih pošlje sporočilo o količini rib na krovu za vsako vrsto, določeno v dovoljenju za ribolov;

                                       (c)

                                       zabeleži ulov v vodah Slonokoščene obale za vsako vrsto in vsako vleko mreže, pri čemer navede količino ulova in zavržke. Za vrste, ki so določene v dovoljenju za ribolov, mora poveljnik navesti tudi, da ulova ni bilo;

                                       (d)

                                       ne glede na določbe iz poglavja V za vsako vrsto zabeleži pretovorjene in/ali iztovorjene količine;

                                       (e)

                                       centru za spremljanje ribištva svoje države zastave sporoči podatke ERS po elektronski pošti do 23.59 (UTC).

                           7.

                           Za pravilnost zapisanih in sporočenih podatkov ERS je odgovoren poveljnik.

                           8.

                           Država članica zastave zagotovi, da njen center za spremljanje ribištva nemudoma posreduje podatke ERS centru za spremljanje ribištva Slonokoščene obale v skladu s postopkom in v formatu iz točke 2.

                           9.

                           Center za spremljanje ribištva Slonokoščene obale:

                                       (a)

                                       vse podatke ERS obravnava zaupno;

                                       (b)

                                       najpozneje v 48 urah po koncu vsakega pretovarjanja in/ali iztovarjanja centru za spremljanje ribištva države zastave plovila sporoči podatke ERS.

                     Tehnična okvara

                           10.

                           Država zastave plovila EU zagotovi, da so poveljnik, lastnik ali njegov zastopnik nemudoma obveščeni o kakršni koli tehnični okvari sistema ERS, ki je vgrajen v plovilo.

                           11.

                           V primeru tehnične okvare sistema ERS poveljnik in/ali lastnik zagotovita, da se sistem ERS popravi ali zamenja v enem mesecu od nastanka okvare.

                           12.

                           Plovilo EU, ki izvaja ribolovne dejavnosti z okvarjenim sistemom ERS, centru za spremljanje ribištva svoje države zastave podatke ERS sporoči vsak dan do 23.59 (UTC) s katerim koli drugim sredstvom elektronskega poročanja, ki je na voljo.

                     Neprejem podatkov ERS

                           13.

                           Center za spremljanje ribištva Slonokoščene obale nemudoma uradno obvesti pristojni center za spremljanje ribištva države zastave in EU o vsakršni prekinitvi prenosa podatkov ERS plovila EU, ki izvaja ribolovne dejavnosti v okviru tega protokola.

                           14.

                           Po prejemu tega obvestila center za spremljanje ribištva države zastave nemudoma ugotovi razloge, zakaj podatki ERS niso bili sporočeni, in sprejme ustrezne ukrepe za rešitev težave. Center za spremljanje ribištva države zastave nemudoma obvesti center za spremljanje ribištva Slonokoščene obale in EU o ugotovljenih razlogih in ustreznih korekcijskih ukrepih.

                           15.

                           Center za spremljanje ribištva države zastave centru za spremljanje ribištva Slonokoščene obale nemudoma pošlje manjkajoče podatke ERS.

                           16.

                           V primeru nedelovanja centra za spremljanje ribištva Slonokoščene obale EU organom Slonokoščene obale mesečno sporoča zbirne podatke ERS evropskih plovil, ki so opravljala ribolovne dejavnosti v njenih vodah.